b'\n_START_ARTICLE_\nVele Srakane\n_START_PARAGRAPH_\nVele Srakane so otok v Jadranskem morju, ki pripada Hrva\xc5\xa1ki._NEWLINE_Otok, na katerem stoji svetilnik, le\xc5\xbei v Kvarnerju, zahodno od Lo\xc5\xa1inja, med Unijami in Malimi Srakani, od katerih jih lo\xc4\x8duje okoli 0,2 km \xc5\xa1irok preliv \xc5\xbdapli\xc4\x87. Vele Srakane so ozek in okoli 3,5 km dolg otok, ki se razprostira v smeri severozahod - jugovzhod. Najsevernej\xc5\xa1a to\xc4\x8dka otoka je rt Vela stra\xc5\xbea, oddaljen okoli 1,5 km od rta Arbit na Unijah, od katerih ga lo\xc4\x8duje morski preliv Veli \xc5\xbdapal._NEWLINE_Na otoku, ki ima povr\xc5\xa1ino 1,18 km\xc2\xb2 in najvi\xc5\xa1ji vrh Vela Stra\xc5\xbea z vi\xc5\xa1ino 60 mnm, je leta 2001 v edinem naselju Vele Srakane \xc5\xbeivelo 8 prebivalcev (popis 2001). Dol\xc5\xbeina obale meri 7,441 km._NEWLINE_Iz pomorske karte je razvidno, da svetilnik, ki stoji na kraj\xc5\xa1em pomolu, na vzhodni obali otoka v zalivu Gornja Trata, oddaja svetlobni signal: B Bl(2) 5s. Nazivni domet svetilnika je 5 milj. Morje ob pomolu dose\xc5\xbee globino 4 do 5 m. Severno od pomola je pe\xc5\xa1\xc4\x8dena pla\xc5\xbea.'